<classify> MAMLAKA ya Mapato Tanzania TRA mkoani Geita, wamepita malengo kwenye miezi ya kwanza mitatu ya mwaka huu wa fedha kwa wastani wa asilimia 145.Akizungumza juzi kwenye Maonesho ya Teknolojia na Uwekezaji kwenye dhahabu yanayofanyika kwenye Viwanja vya Kalangalala mjini Geita, Meneja wa TRA Mkoa wa Geita, James Jilala alisema alisema mwezi wa Julai, waliwekewa lengo la kukusanya Sh bilioni 3.9, lakini wakavuka lengo kwa asilimia 145 kwa kukusanya Sh bilioni tano.Pia alitaja lengo la mwezi wa Agosti kuwa ilikuwa ni kukusanya Sh bilioni 3.6, lakini walifikia lengo kwa asilimia 153 na kukusanya Sh bilioni 5.59. Wakati mwezi huu wa Septemba, mpaka kufika juzi Jumatatu, mamlaka hiyo ilikuwa imefikia lengo licha ya kuwa kuna takribani wiki kabla ya mwezi kumalizika. Kwa mwezi huo, waliwekewa lengo la kukusanya Sh bilioni 4.7 na mpaka juzi wamekusanya Sh bilioni 4.8.Meneja huyo alisema hatua ya kufikia lengo na kulipita limekuwa likisaidia serikali kupata mapato na kuendesha miradi ya maendeleo na kwamba wananchi wanapaswa kuendelea kulipa kodi kwa hiari.Alisema sekta ya madini inachangia takribani asilimia 80 ya mapato yanayokusanywa na TRA. Kwa kweli, sekta ya madini ambayo ina wachimbaji, watoa huduma mbalimbali na wasafirishaji inachangia kwa kiasi kikubwa mapato ya serikali kupitia kodi zinazokusanywa na TRA, alisema meneja huyo.Alisema mwaka wa fedha 201718, Geita iliwekewa lengo la kukusanya Sh bilioni 18, lakini kutokana na kuwa na ukusanyaji mzuri, mwezi Februari mwaka jana waliongezewa lengo na kutakiwa kukusanya Sh bilioni 34 ambalo nalo walilifikia lengo na kukusanya Sh bilioni 36.Kwa mujibu wa meneja huyo, mwaka wa fedha wa 201819, TRA imeiwekea Geita lengo la kukusanya Sh bilioni 51. Katika hatua nyingine, Meneja wa Elimu na Huduma kwa Walipa Kodi, Gabriel Mwangosi aliainisha sababu kuu tatu zinazoisaidia TRA kufikia lengo la makusanyo kila mwaka.Mwangosi alisema moja ya sababu ya makusanyo ya mapato kuongezeka ni kutokana na miradi mingi ya maendeleo kuendeshwa kwa kodi za walipa kodi ambao ni watanzania. Kuna maendeleo ambayo ni wazi yanatokana na kodi lakini pia sababu nyingine inayochangia watu kutoa kodi kwa hiari ni hamasa ambayo Rais John Magufuli anatoa kwa watanzania ya kuwa nchi inajengwa na kodi na kwamba kila Mtanzania anapaswa kuchangia.  <topic>: KITAIFA 